Gradonačelnik Rijeke Vojko Obersnel u ponedjeljak je na sjednici Gradskog vijeća izvrijeđao zastupnika Mosta Josipa Kukuljanova, rekavši mu da je kreten, nakon čega mu je pokazao i srednji prst, piše lokalni portal Fiuman.hr .

Ispadu je prethodilo pitanje mostovog vijećnika upućeno pročelnici Ireni Miličević tijekom Aktualnog sata. Odnosilo se na navodnu rodbinsku vezu pročelnice s jednim od osnivača tvrtke Euromodul koji ima višegodišnji poslovni odnos s Gradom Rijekom težak milijune kuna.

Pitanje isprike

Kada je Kukuljan uputio pitanje, Obersnel ga je prozvao kretenom, a kasnije u raspravi pokazao mu je i srednji prst. Iako je predsjednik Gradskog vijeća opomenuo Obersnela, Kukuljan traži javnu ispriku gradonačelnika, dok od njegove stranke SDP-a traži da se ograde od takvog ponašanja.

Obersnel se kasnije Kukuljanu ispričao. “Ja sam isto samo čovjek i morate shvatiti da mi je dosta teško slušati toliku gomilu gluposti u kratkom vremenu koliko to slušamo u zadnjih nekoliko mjeseci u kojima smo izgubili beskonačno puno vremena, odužili realizaciju projekta koji je ionako opterećen brojnim problemima i činjenicom da je i sama priprema dugo trajala. Tako da, ako se netko smatra uvrijeđenim, ja mu se ispričavam. Ako hoće prihvatiti ispriku, dobro, ako neće, isto dobro”, rekao je gradonačelnik.